
(Vrsta postopka je odvisna od pravne podlage, ki je predlagana v osnutku akta.)







	Predlogi sprememb k osnutku akta

	Spremembe, ki jih predlaga Parlament, v dveh stolpcih

Izbrisano besedilo je označeno s krepkim poševnim tiskom v levem stolpcu, zamenjano besedilo s krepkim poševnim tiskom v obeh stolpcih, novo besedilo pa s krepkim poševnim tiskom v desnem stolpcu.

Prva in druga vrstica glave vsakega predloga spremembe navajata zadevni del besedila v obravnavanem osnutku akta. Če predlog spremembe zadeva obstoječi akt, ki se ga želi spremeniti z osnutkom akta, glava poleg tega vsebuje še tretjo in četrto vrstico, ki navajata obstoječi akt oziroma zadevno določbo tega akta.

Spremembe, ki jih predlaga Parlament, v obliki konsolidiranega besedila

Novo besedilo je označeno s krepkim poševnim tiskom. Izbrisano besedilo je označeno s simbolom ▌ali prečrtano. Zamenjano besedilo je izbrisano ali prečrtano, besedilo, ki ga nadomešča, pa je označeno s krepkim poševnim tiskom.
Izjema so spremembe izključno tehnične narave, ki so jih vnesle službe z namenom priprave končnega besedila in niso označene.






VSEBINA
Stran
OSNUTEK ZAKONODAJNE RESOLUCIJE EVROPSKEGA PARLAMENTA	5
OBRAZLOŽITEV	6

[bookmark: _Toc184031588]

OSNUTEK ZAKONODAJNE RESOLUCIJE EVROPSKEGA PARLAMENTA
[bookmark: _GoBack]o predlogu uredbe Sveta o okrepitvi varnosti osebnih izkaznic državljanov Unije in dokumentov za prebivanje, izdanih državljanom Unije in njihovim družinskim članom, ki uresničujejo svojo pravico do prostega gibanja
(COM(2024)0316 – C10‑0112/2024 – 2024/0187(CNS))
(Posebni zakonodajni postopek – posvetovanje)
Evropski parlament,
–	ob upoštevanju predloga Komisije Svetu (COM(2024)0316),
–	ob upoštevanju člena 77(3) Pogodbe o delovanju Evropske unije, na podlagi katerega se je Svet posvetoval s Parlamentom (C10‑0112/2024),
–	ob upoštevanju člena 84 Poslovnika,
–	ob upoštevanju poročila Odbora za državljanske svoboščine, pravosodje in notranje zadeve (A10‑0000/2024),
1.	odobri predlog Komisije;
2.	poziva Svet, naj obvesti Parlament, če namerava odstopiti od besedila, ki ga je Parlament odobril;
3.	poziva Svet, naj se ponovno posvetuje s Parlamentom, če namerava bistveno spremeniti besedilo, ki ga je Parlament odobril;
4.	naroči svoji predsednici, naj stališče Parlamenta posreduje Svetu, Komisiji ter nacionalnim parlamentom.

Uredba (EU) 2019/1157 Evropskega parlamenta in Sveta z dne 20. junija 2019 o okrepitvi varnosti osebnih izkaznic državljanov Unije in dokumentov za prebivanje, izdanih državljanom Unije in njihovim družinskim članom, ki uresničujejo svojo pravico do prostega gibanja, se je začela uporabljati 2. avgusta 2021. Z njo so bili določeni skupni minimalni standardi za varnostne značilnosti in obliko dokumentov, vključenih v njeno področje uporabe, in je bila del akcijskega načrta iz decembra 2016 za okrepitev evropskega odziva na goljufije s potnimi listinami kot dejavnika terorizma in organiziranega kriminala (COM(2016)790). 

Evropski parlament je v svojem stališču iz leta 2018 poudaril pomen izboljšanih varnostnih standardov za te dokumente v boju proti ponarejanju dokumentov in kraji identitete, pa tudi za lažje uresničevanje pravice do prostega gibanja v EU. Posebna pozornost je bila namenjena uvedbi najvišjih možnih standardov za varstvo in varnost podatkov, zlasti v zvezi z biometričnimi podatki, ter za varstvo mladoletnikov. Parlament je tudi vztrajal, da je treba na vse osebne izkaznice in dokumente za prebivanje poleg nacionalne identitete državljanov vključiti zastavo EU kot viden simbol „državljanstva EU“, ki jim zagotavlja dodatno zaščito in pravice. 

Sodišče Evropske unije je v sodbi z dne 21. marca 2024 (zadeva C-61/22, Landeshauptstadt Wiesbaden) razglasilo Uredbo (EU) 2019/1157 za neveljavno zaradi izbire napačne pravne podlage. Po mnenju Sodišča bi morala biti Uredba (EU) 2019/1157 sprejeta na podlagi člena 77(3) Pogodbe o delovanju Evropske unije (PDEU), ki namesto člena 21(2) PDEU določa poseben zakonodajni postopek. Sodišče je še odločilo, da je treba učinke Uredbe 2019/1157 ohraniti do začetka veljavnosti veljavne uredbe, ki jo bo nadomestila, kot razumen rok za sprejetje nove uredbe pa je določilo obdobje dveh let od 1. januarja v letu, ki sledi datumu razglasitve njegove sodbe. 

Drugi možni razlogi za neveljavnost Uredbe (EU) 2019/1157, ki so bili predloženi Sodišču, tj. domnevno nespoštovanje Listine Evropske unije o temeljnih pravicah in Splošne uredbe o varstvu podatkov, so bili zavrnjeni.

Evropska komisija je 23. julija 2024 predložila osnutek uredbe Sveta o okrepitvi varnosti osebnih izkaznic državljanov Unije in dokumentov za prebivanje, izdanih državljanom Unije in njihovim družinskim članom, ki uresničujejo svojo pravico do prostega gibanja, ki je, kot je zahtevalo Sodišče, temeljila na členu 77(3) PDEU. Novi predlog v večji meri povzema besedilo Uredbe (EU) 2019/1157, kot sta jo sprejela Parlament in Svet. Kot je navedeno v obrazložitvenem memorandumu Komisije k predlogu, je bilo k besedilu iz leta 2019 predlagano omejeno število sprememb, da bi se vključile potrebne postopkovne prilagoditve in upošteval razvoj na tem področju od sprejetja Uredbe (EU) 2019/1157.

Poročevalec pozdravlja predlog Komisije, saj v bistvu odraža besedilo, ki ga je Parlament odobril leta 2019 in katerega pristop in cilji so v sedanjih razmerah še vedno veljavni, ter se strinja z oceno, da bi bilo treba v obravnavano uredbo Sveta v primerjavi z Uredbo (EU) 2019/1157 uvesti le omejene spremembe.

